Source: http://blog.akpb.sk/ake-zmeny-nam-priniesol-novy-zakon-o-ochrane-osobnych-udajov/
Timestamp: 2018-02-21 20:34:00+00:00
Document Index: 11611405

Matched Legal Cases: ['§ 2', '§ 5', '§ 8', '§ 4', '§ 21', '§ 21', '§ 4', '§ 4', '§ 9', '§ 11', '§ 10', '§ 10', '§ 10', '§ 13', '§ 4', '§ 4', '§ 19', '§ 13', '§ 13', '§ 19', '§ 13', '§ 21', '§ 21', '§ 23', '§ 34', '§ 23', '§ 24', '§ 23', '§ 27', '§ 25', '§ 28', '§ 33', '§ 34', '§ 68', '§ 43', '§ 76']

Aké zmeny nám priniesol nový zákon o ochrane osobných údajov?! | Právo v praxi
Úvod › Právo v praxi › Aké zmeny nám priniesol nový zákon o ochrane osobných údajov?!
Podľa novej úpravy zákona o ochrane osobných údajov sa tento zákon vzťahuje na každého, kto spracúva osobné údaje alebo poskytuje údaje na spracúvanie ( § 2 ods. 1 zákona o ochrane osobných údajov ).
Osobné údaje môže spracúvať iba prevádzkovateľ alebo sprostredkovateľ ( § 5 ods. 2 zákona o ochrane osobných údajov ).
Podľa zákona môže osobné údaje vo vlastnom mene spracúvať len prevádzkovateľ.
Sprostredkovateľ spracúva osobné údaje v mene prevádzkovateľa v rozsahu písomnej zmluvy uzavretej s prevádzkovateľom a v súlade so zákonom. Náležitosti zmluvy medzi prevádzkovateľom a sprostredkovateľom upravuje § 8 ods. 4 zákona o ochrane osobných údajov.
Dotknutá osoba je každá fyzická osoba, ktorej sa osobné údaje týkajú ( § 4 ods. 2 písm. a/ zákona o ochrane osobných údajov ).
Oprávnená osoba – je každá fyzická osoba, ktorá prichádza do styku s osobnými údajmi v rámci svojho pracovného pomeru, štátnozamestnaneckého pomeru, služobného pomeru alebo iného obdobného vzťahu, a to spôsobom v poučení podľa § 21 zákona o ochrane osobných údajov ( k § 21 viď nižšie ).
Tretia strana – je každý, kto nie je prevádzkovateľ, zástupca prevádzkovateľa, sprostredkovateľ, dotknutá osoba a oprávnená osoba.
Príjemca – je každý, komu sú osobné údaje poskytnuté alebo sprístupnené bez rozdielu, či sa jedná o tretiu stranu alebo nie.
Ktoré údaje majú charakter osobných údajov, ktoré požívajú ochranu podľa zákona o ochrane osobných údajov?
Ust. § 4 ods. 1 zákona o ochrane osobných údajov upravuje, že:
Osobnými údajmi sú najmä: titul, meno, priezvisko, adresa, ďalšie kontaktné údaje, dátum narodenia, rodné číslo, údaje o správaní a konaní fyzickej osoby, biometrické údaje ( napr. otlačky prstov, sietnica, tvar tváre, vlastnoručný podpis ), informácie o jej osobných vlastnostiach a pomeroch, resp. iných znakoch, ktoré charakterizujú alebo odhaľujú jej fyzickú, fyziologickú, psychickú, ekonomickú, kultúrnu alebo sociálnu identitu.
Čo znamená pojem spracovanie osobných údajov?
Pojem spracovanie osobných údajov je upravený v § 4 ods. 3 písm. a) zákona o ochrane osobných údajov a rozumie sa tým akékoľvek nakladanie s osobnými údajmi, najmä:
poskytovanie osobných údajov, t.j. ich odovzdávanie tretím osobám na ďalšie spracúvanie inému prevádzkovateľovi, sprostredkovateľovi a ich oprávneným osobám,
sprístupňovanie osobných údajov, t.j. oznámenie osobných údajov alebo umožnenie prístupu k nim osobe, ktorá ich nebude ďalej spracúvať,
zverejňovanie osobných údajov,
cezhraničný prenos osobných údajov, t.j. akýkoľvek prenos osobných údajov mimo územia Slovenskej republiky a na územie Slovenskej republiky, pričom sa nejedná o zabezpečenie technického riešenia prenosu osobných údajov prostredníctvom elektronických komunikácií,
likvidácia osobných údajov, t.j. proces skončenia spracovania osobných údajov,
blokovanie osobných údajov, t.j. zabránenie prístupu, resp. manipulácie s osobnými údajmi.
Tento nový termín, ktorý zaviedol nový zákon, je upravený v § 9 zákona o ochrane osobných údajov.
Osobné údaje može prevádzkovateľ alebo sprostredkovateľ spracovávať len na základe:
priamo vykonateľného právne záväzného právneho aktu Európskej únie,
medzinárodnej zmluvy, ktorou je Slovenská republika viazaná,
zákona o ochrane osobných údajov,
osobitného zákona,
súhlasu dotknutej osoby.
Čo znamená súhlas dotknutej osoby?
Udelenie súhlasu dotknutej osoby upravuje § 11 zákona o ochrane osobných údajov.
Prevádzkovateľ môže spracúvať osobné údaje len so súhlasom dotknutej osoby s výnimkami upravenými v § 10 zákona o ochrane osobných údajov, kedy sa v presne vymedzených prípadoch spracúvajú osobné údaje bez súhlasu dotknutej osoby.
Udelenie súhlasu dotknutej osoby sa nesmie vynucovať ani ničím podmieňovať.
Súhlas sa preukazuje zvukovým alebo zvukovo-obrazovým záznamom alebo čestným vyhlásením toho, kto poskytol osobné údaje do informačného systému, alebo iným hodnoverným spôsobom. Súhlas daný v písomnej podobe je bez vlastnoručného podpisu toho, kto súhlas dáva, neplatný. Za súhlas v písomnej podobe sa považuje aj súhlas podpísaný zaručeným elektronickým podpisom.
Kedy sa súhlas dotknutej osoby nevyžaduje?
V ktorých prípadoch je možné spracovávať osobné údaje bez súhlasu dotknutej osoby upravuje § 10 zákona o ochrane osobných údajov.
Napríklad súhlas dotknutej osoby sa nevyžaduje v poštovom styku, ak predmetom spracúvania sú výlučne titul, meno, priezvisko a adresa dotknutej osoby bez možnosti priradiť k nim ďalšie jej osobné údaje a ich využitie je určené výhradne pre potreby prevádzkovateľa v poštovom styku s dotknutou osobou a evidencie týchto údajov; ak je predmetom činnosti prevádzkovateľa priamy marketing, uvedené osobné údaje môže poskytovať, bez možnosti ich sprístupňovania a zverejňovania, len vtedy, ak sú poskytované inému prevádzkovateľovi, ktorý má rovnaký predmet činnosti, výhradne na účely priameho marketingu, a dotknutá osoba písomne nežiadala likvidáciu svojich osobných údajov ( § 10 ods. 3 písm. d/ zákona o ochrane osobných údajov ).
Ktoré osobné údaje spadajú pod pojem „osobitné kategórie osobných údajov, alebo inak povedané citlivé údaje“?
Osobitnú kategóriu osobných údajov upravuje § 13 zákona o ochrane osobných údajov.
Medzi citlivé osobné údaje patria rodné číslo, biometrické údaje, údaje o psychickej identite alebo psychickej pracovnej spôsobilosti fyzickej osoby ( údaje z osobnostných testov ), údaje, ktoré odhaľujú rasový alebo etnický pôvod osoby, politické názory, náboženskú vieru alebo svetonázor, členstvo v politických stranách alebo politických hnutiach, členstvo v odborových organizáciách, údaje týkajúce sa zdravia alebo údaje týkajúce sa pohlavného života fyzických osôb.
Kde v novom zákone sú definované základné pojmy a ktorý pojem pribudol?
§ 4 zákona o ochrane osobných údajoch vymedzuje základné pojmy, s ktorými zákon o ochrane osobných údajov pracuje; pojmy sú v tomto zákone presnejšie definované a pribudol nový pojem „priestor prístupný verejnosti“ ( § 4 ods. 3 písm. j/ zákona o ochrane osobných údajov ).
Priestorom prístupným verejnosti je priestor, do ktorého možno voľne vstupovať a v ktorom sa možno voľne zdržiavať bez časového obmedzenia alebo vo vymedzenom čase, pričom iné obmedzenia, ak existujú a sú osobou splnené, nemajú vplyv na vstup a voľný pohyb osoby v tomto priestore, alebo je to priestor, ktorý tak označuje osobitný zákon.
Aké osobné údaje zamestnanca môže zamestnávateľ sprístupniť alebo zverejniť?
Zamestnávateľ môže sprístupniť alebo zverejniť osobné údaje zamestnanca v rozsahu:
pracovné, služobné alebo funkčné zaradenie
odborný útvar
faxové číslo alebo elektronická pošta na pracovisko
- údaje o zamestnávateľovi, ak je potrebné pre plnenie si pracovných povinností zamestnanca
Sprístupnenie alebo zverejnenie osobných údajov zamestnanca nemôže narušiť vážnosť, dôstojnosť a bezpečnosť zamestnanca.
Kedy je prevádzkovateľ povinný likvidovať osobné údaje?:
Predovšetkým po splnení účelu spracúvania osobných údajov.
Bezodkladná likvidácia osobných údajov sa nevyžaduje, ak osobné údaje sú súčasťou registratúrneho záznamu podľa zákona č. 395/2002 Z.z. o archívoch a registratúrach v znení neskorších predpisov. Likvidácia registratúrneho záznamu sa uskutočnuje podľa zákona č.395/2002 Z.z..
Spracúvané osobné údaje na účely marketingu sa musia zlikvidovať, ak dotknutá osoba uplatnila námietku.
Záznam z monitorovania priestoru prístupného verejnosti ( pre účely ochrany verejného poriadku a bezpečnosti, odhaľovania kriminality, ochrany majetku alebo zdravia ), ak nie je využitý na účely trestného konania alebo konania o priestupkoch, je ten kto ho vyhotovil, povinný zlikvidovať do 15 dní od nasledujúceho dňa po dni, v ktorom bol tento záznam vyhotovený.
Kedy má prevádzkovateľ vypracovať bezpečnostnú smernicu a bezpečnostný projekt?:
Za bezpečnosť osobných údajov zodpovedá prevádzkovateľ.
Prevádzkovateľ je povinný chrániť osobné údaje a prijať bezpečnostné opatrenia zodpovedajúce spôsobu spracúvania osobných údajov.
Bezpečnostné opatrenia musí prevádzkovateľ zdokumentovať vo vypracovanej bezpečnostnej smernici alebo bezpečnostnom projekte.
Prevádzkovateľ má povinnosť vypracovať bezpečnostnú smernicu ( § 19 ods. 2 zákona o ochrane osobných údajov ), ak v informačnom systéme prepojenom s verejne prístupnou počítačovou sieťou nespracúva osobitné kategórie osobných údajov podľa § 13 alebo ak v informačnom systéme neprepojenom s verejne prístupnou počítačovou sieťou spracúva osobitné kategórie osobných údajov podľa § 13.
Prevádzkovateľ má povinnosť vypracovať bezpečnostný projekt ( § 19 ods. 3 zákona o ochrane osobných údajov ), ak spracúva osobitnú kategóriu osobných údajov podľa § 13 v informačnom systéme prepojenom s verejne prístupnou počítačovou sieťou.
Čo zahŕňa povinnosť prevádzkovateľa poučiť oprávnenú osobu?
Poučenie oprávnenej osoby je upravené v § 21 zákona o ochrane osobných údajov. Prevádzkovateľ môže spracúvať osobné údaje len prostredníctvom osôb, ktoré majú postavenie oprávnených osôb a ktoré poučil o právach a povinnostiach pri nakladaní s osobnými údajmi a o zodpovednosti za jeho porušenie. O poučení oprávnenej osoby sa vyhotovuje písomný záznam. Presné náležitosti záznamu o poučení upravuje § 21 ods. 3 zákona o ochrane osobných údajov.
Kedy je prevádzkovateľ povinný poveriť zodpovednú osobu dohľadom nad ochranou osobných údajov a aké podmienky poverenia musí spĺňať zodpovedná osoba?
Ak prevádzkovateľ spracúva osobné údaje prostredníctvom 20 a viac oprávnených osôb, je povinný najneskôr v lehote 60 dní od začatia ich spracúvania výkonom dohľadu písomne poveriť zodpovednú osobu alebo viaceré zodpovedné osoby, ktoré dozerajú na dodržiavanie zákonných ustanovení pri spracúvaní osobných údajov ( § 23 ods. 2 zákona o ochrane osobných údajov ).
Ak prevádzkovateľ spracúva osobné údaje prostredníctvom menej ako 20 oprávnených osôb, je povinný prihlásiť na registráciu tie informačné systémy, ktoré podľa tohto zákona podliehajú registrácii podľa § 34. Povinnosť ustanovená prevádzkovateľovi podľa prvej vety sa nevzťahuje nasprostredkovateľa ( § 23 ods. 3 zákona o ochrane osobných údajov ).
Zodpovednou osobou môže byť len fyzická osoba, ktorá má spôsobilosť na právne úkony v plnom rozsahu, je bezúhonná a má platné potvrdenie úradu o absolvovaní skúšky podľa § 24 ( § 23 ods. 5 zákona o ochrane osobných údajov ). Zodpovedná osoba musí na Úrade na ochranu osobných údajov Slovenskej republiky absolvovať skúšku na výkon funkcie zodpovednej osoby ( ak zodpovedná osoba funkciu zodpovednej osoby nevykonáva po dobu dlhšiu ako 2 roky, musí skúšku opakovať ).
Zodpovednou osobou nemôže byť fyzická osoba, ktorá je štatutárnym orgánom prevádzkovateľa, členom štatutárneho orgánu prevádzkovateľa, a fyzická osoba, ktorá je oprávnená konať v mene štatutárneho orgánu prevádzkovateľa alebo člena štatutárneho orgánu prevádzkovateľa pri plnení povinností a uplatňovaní práv podľa zákona o ochrane osobných údajov. Zodpovednou osobou nemôže byť ani osoba, ktorej bola uložená sankcia podľa zákona o ochrane osobných údajov z dôvodu neplnenia si povinností zodpovednej osoby vyplývajúcich z ust. § 27 zákona o ochrane osobných údajov.
Prevádzkovateľ je povinný informovať Úrad na ochranu osobných údajov SR bezodkladne, resp. najneskôr do 30 dní od poverenia zodpovednej osoby vykonávajúcej dohľad nad ochranou osobných údajov ( § 25 ods. 2 zákona o ochrane osobných údajov ).
Aké práva má dotknutá osoba podľa zákona o ochrane osobných údajov?
Práva dotknutej osoby sú podrobne upravené v ust. § 28 zákona o ochrane osobných údajov.
Kedy vzniká prevádzkovateľovi povinnosť registrovať informačné systémy?
Prevádzkovateľ je povinný požiadať úrad o registráciu informačných systémov, osobitnú registráciu informačných systémov alebo viesť o informačných systémoch evidenciu v rozsahu a za podmienok ustanovených zákonom o ochrane osobných údajov ( § 33 zákona o ochrane osobných údajov ).
Povinnosť registrácie sa vzťahuje na všetky informačné systémy, v ktorých sa spracúvajú osobné údaje úplne alebo čiastočne automatizovanými prostriedkami spracúvania ( § 34 ods. 1 zákona o ochrane osobných údajov ).
Povinnosť registrácie sa nevzťahuje na informačné systémy, ktoré:
Aké správne poplatky sa platia pri registrácii, osobitnej registrácii a zmene registrovaných údajov?
Za registráciu, osobitnú registráciu a zmenu registrácie údajov sa vyberajú správne poplatky.
Podľa zákona č. 145/1995 Z.z. o správnych poplatkoch v znení neskorších predpisov sa platia správne poplatky za :
Registráciu informačného systému alebo jej zmenu – 20,- eur
Osobitnú registráciu informačného systému a jej zmenu – 50,- eur
Kedy je prevádzkovateľ povinný odhlásiť informačný systém z registrácie, resp. osobitnej registrácie?
Prevádzkovateľ je povinný do 15 dní odo dňa skončenia spracúvania osobných údajov písomne odhlásiť informačný systém z registrácie alebo osobitnej registrácie.
Má Úrad na ochranu osobných údajov Slovenskej republiky ( ďalej len „úrad“ ) povinnosť sprístupniť, resp. zverejniť stav registrácie a osobitnej registrácie?
Údaje z registrácie, resp. osobitnej registrácie je úrad povinný sprístupniť komukoľvek, kto o to požiada, a bezplatne.
Udelenie pokuty za porušenie povinnosti prevádzkovateľa.
Upravuje ust. § 68 zákona o ochrane osobných údajov.
Vyberáme len niektoré porušenia prevádzkovateľa, za ktoré úrad uloží pokutu od 300 eur do 5 000 eur prevádzkovateľovi, ktorý si
nesplnil alebo porušil povinnosť vedenia evidencie informačného systému podľa § 43
Najdôležitejšie zmeny, ktoré priniesol nový zákon o ochrane osobných údajov:
V prechodných ustanoveniach cit. v § 76 zákona o ochrane osobných údajov je upravená povinnosť prevádzkovateľa a sprostredkovateľa nasledovne:
Dátum vypracovania článku: 10.7.2013
Zákon č. 122/2003 Z.z. o ochrane osobných údajov a o zmene a doplnení niektorých zákonov a dôvodová správa k tomuto zákonu
‹ Predčasné splatenie hypotekárneho úveru – zmena právnej úpravy
V krátkosti o zmluvnej pokute ›